Diari Oficial de la Generalitat Valenciana


Sumari del DOGV 6236, del 30-03-2010 (2010/3488)

DECRET 51/2010, de 26 de març, del Consell, pel qual es regulen els cursos de formació en benestar animal.
----------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2010/03/26/51/dof/vci/html**

### Dades del document

Número de DOGV
:   6236

Data del DOGV
:   30-03-2010

Secció del DOGV
:   I. DISPOSICIONS GENERALS

Número del document
:   2010/3488


Data del document
:   26-03-2010

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * transport d'animals
    * legislació
    * cria de bestiar
    * protecció dels animals
    * indústria càrnia
    * ramat

DECRET 51/2010, de 26 de març, del Consell, pel qual es regulen els cursos de formació en benestar animal. [2010/3488]  
PREÀMBUL  
El nostre marc normatiu, tant europeu com nacional, incorpora l'exigència del compliment de garanties relatives a les condicions higièniques, sanitàries i de benestar animal en totes les fases de producció animal, des de les condicions de maneig en instal·lacions i explotacions ramaderes fins al transport, el sacrifici o la matança. Esta exigència és fonamental per a garantir les atencions necessàries i evitar patiments innecessaris als animals, en coherència amb la sensibilitat de la societat en este tema. El respecte i la defensa del benestar dels animals, que no es limita als animals de companyia sinó que s'estén també als animals de producció, exigix una formació adequada per part del personal en matèria de benestar animal.  
En la normativa comunitària es preveu que el personal que cuida els animals ha de posseir la capacitat, el coneixement i la competència professional necessàries. A més, es concep la formació en benestar animal en un sentit ampli, que inclou el personal dels escorxadors o els propietaris i treballadors de les explotacions; en definitiva, tot el personal que intervé en la cadena productiva.  
En este context, s'han dictat diverses disposicions comunitàries, entre altres la Directiva 91/628/CEE, del Consell, de 19 de novembre, sobre la protecció dels animals durant el transport; la Directiva 98/58/CE, del Consell, de 20 de juliol, relativa a la protecció dels animals en les explotacions ramaderes; la Directiva 93/119/CE, del Consell, de 23 de desembre, relativa a la protecció dels animals en el moment del seu sacrifici o matança; com també altres disposicions comunitàries per les quals s'establixen normes mínimes de protecció en diferents sectors productius.  
D'altra banda, el Reglament (CE) núm. 1/2005, del Consell, de 22 de desembre de 2004, relatiu a la protecció dels animals durant el transport i les operacions connexes i pel qual es modifiquen les directives 64/432/CEE i 93/119/CE i el Reglament núm. 1255/97, del Consell, establix que les condicions de benestar dels animals durant el transport depenen, essencialment, del comportament diari dels transportistes i, en conseqüència, tota persona que manipule els animals durant el transport ha d'haver seguit prèviament una formació, impartida únicament per organismes autoritzats per les autoritats competents.  
Totes estes disposicions obliguen a establir reglamentàriament les activitats o pautes d'atenció i maneig d'animals subjectes a l'exigència de formació específica per part del personal dedicat al maneig dels animals o responsable d'estos en alguna de les fases productives, així com les normes d'organització i homologació dels cursos de formació en benestar animal en l'àmbit de la Comunitat Valenciana. Amb això es pretén assegurar que totes les persones que realitzen activitats de maneig i sacrifici d'animals compten amb la formació necessària que els permeta abordar estes activitats amb el respecte degut al benestar animal.   
En l'article 49.3.3ª del vigent Estatut d'Autonomia de la Comunitat Valenciana s'atribuïx a la Generalitat la competència exclusiva en matèria de ramaderia, sense perjudici de les competències reservades a l'Estat en l'article 149 de la Constitució Espanyola i, si és el cas, de les bases i l'ordenació de l'activitat econòmica general de l'Estat.  
D'acord amb el Decret 121/2007, de 27 de juliol, del Consell, pel qual es va aprovar el Reglament Orgànic i Funcional de la Conselleria d'Agricultura, Pesca i Alimentació, esta conselleria és la competent en les matèries d'agricultura, ramaderia, pesca i alimentació, i té a càrrec seu la direcció i l'execució de la política del Consell en estes matèries.   
En conseqüència, a proposta de la consellera d'Agricultura, Pesca i Alimentació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 26 de març de 2010,  
DECRETE  
Article 1. Objecte   
L'objecte d'este decret és garantir que el personal de les explotacions ramaderes, els transportistes d'animals i responsables del seu transport i personal d'escorxadors en l'àmbit territorial de la Comunitat Valenciana tinguen una formació mínima en benestar animal, requerida per la normativa vigent, i amb esta finalitat s'establix la formació i el procediment per a homologar els cursos per a la seua obtenció.  
Article 2. Tipologia dels cursos  
1. Respecte a les activitats de maneig o sacrifici dels animals la realització de les quals exigisca disposar d'una formació mínima d'acord amb la normativa aplicable, s'establixen els següents tipus de cursos:  
a) Curs de benestar animal per a persones titulars i personal d'explotacions ramaderes, en relació amb les tasques de cria i maneig d'animals, atenció i activitats relacionades.  
b) Curs de benestar animal per a persones transportistes d'animals i persones responsables d'animals durant el transport, en relació amb les activitats de càrrega i descàrrega dels animals desenvolupats durant este, i atenció adequada dels animals durant el transport.   
c) Curs de benestar animal per a personal d'escorxadors, en relació amb les tècniques d'atordiment i sacrifici, i totes les activitats que comporten.  
2. Per mitjà d'una orde de la conselleria competent en matèria de ramaderia es podrà ampliar o modificar la tipologia dels cursos i el seu contingut quan les normes d'àmbit comunitari ho facen necessari.  
Article 3. Duració  
La duració mínima dels cursos és de 20 hores. Per mitjà d'orde de la conselleria competent en matèria de ramaderia es podrà modificar la duració mínima per a acomplir la normativa comunitària.  
Article 4. Contingut dels cursos  
El contingut dels cursos de formació s'aprovarà per mitjà d'una resolució de la direcció general competent en matèria de ramaderia, tenint en compte que disposaran d'un mòdul general sobre normativa aplicable, coneixements generals en benestar animal i comportament animal, i un mòdul específic en funció del tipus d'animal i de les activitats que realitzen les persones destinatàries de cada un dels cursos de formació.  
Article 5. Formació del professorat  
El professorat ha de tindre la titulació universitària de llicenciat en Veterinària, o una altra titulació del mateix nivell en el contingut curricular de la qual es garantisca una formació equivalent en benestar animal, i haver realitzat el curs de formació impartit per la conselleria competent en matèria de ramaderia.  
Article 6. Organització dels cursos  
1. Els cursos de formació que es regulen en este decret poden ser organitzats i impartits per la direcció general competent en matèria de ramaderia, i també per les universitats, les entitats de dret públic, les cooperatives, les organitzacions de productors, organitzacions professionals agràries, els centres docents públics i privats i les empreses o entitats privades.  
2. Els cursos que no organitze ni impartisca directament la direcció general competent en matèria de ramaderia han de ser homologats per esta direcció general.  
Article 7. Procediment d'homologació dels cursos  
1. Els promotors dels cursos de formació en benestar animal que desitgen obtindre'n l'homologació han de presentar la seua sol·licitud, preferentment, en el Registre General de la Conselleria d'Agricultura, Pesca i Alimentació, amb una antelació mínima de sis mesos al començament del curs. No obstant això, també podrà ser presentada als llocs previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú.   
2. En la sol·licitud, que ha de posseir els requisits establits en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, han de figurar les dades següents:  
a) Nom del responsable de l'òrgan promotor, identificació del centre o entitat i del responsable del curs.  
b) Denominació del curs.  
3. Cal adjuntar a la sol·licitud la documentació següent:  
a) En el cas de persones jurídiques, document acreditatiu de la representació amb què actua el sol·licitant.  
b) Memòria del curs comprensiva de continguts i objectius del curs.  
c) Programa del curs.  
d) Descripció del lloc de realització; hi ha de constar que compten amb les instal·lacions adequades i els mitjans apropiats.  
e) Descripció de calendari i horari.  
f) Professorat, amb indicació de la qualificació professional i la titulació acadèmica.  
g) Indicació dels destinataris del curs i del nombre de places oferides.  
h) Descripció del sistema o mètode que se seguirà per a l'avaluació dels alumnes.  
4. La direcció general competent en matèria de ramaderia ha de supervisar i inspeccionar el desenvolupament de les activitats de cada un dels cursos respecte als quals s'haja sol·licitat l'homologació.  
5. La conselleria competent en matèria de ramaderia ha de resoldre l'homologació del curs o l'activitat en un termini màxim de tres mesos, i abans de la celebració, d'acord amb el programa presentat, i procedir a la inscripció del curs en el Registre de Cursos i Activitats de Formació en Matèria de Benestar Animal. En el cas que no es dicte una resolució expressa en el termini esmentat s'entendrà estimada la sol·licitud, d'acord amb el que s'establix en l'article 43.2 de la Llei de Règim Jurídic de les Administracions Públiques i del Procediment Administratiu Comú.  
6. Contra la resolució que denegue l'homologació del curs o l'activitat es podrà interposar un recurs de reposició, amb caràcter potestatiu, d'acord amb les disposicions dels articles 116 i 117 de la Llei de Règim Jurídic de les Administracions Públiques i del Procediment Administratiu Comú.   
Article 8. Certificats i acreditació de la realització del curs  
1. Les entitats promotores dels cursos que hagen sigut homologats han d'expedir el certificat corresponent als alumnes que hagen assistit, almenys, al 80% de les hores lectives i hagen superat amb èxit les avaluacions corresponents. Posteriorment, els promotors del curs han de comunicar els certificats expedits a la direcció general competent en matèria de ramaderia.  
2. Este certificat ha de fer referència a l'homologació de la conselleria competent en matèria de ramaderia, i ha d'incloure el codi del curs que li haja sigut assignat, el programa i el nombre d'hores lectives.  
Article 9. Acreditació personal de la competència  
1. Quan, en raó del compliment de la normativa específica, siga necessària la possessió d'una acreditació personal, les persones interessades han de sol·licitar-la a la direcció general competent en matèria de ramaderia. A la sol·licitud cal adjuntar el certificat que acredite la realització del curs amb aprofitament i compliment de l'assistència, almenys, al 80% de les hores lectives, i la superació de les avaluacions dels mòduls corresponents, expedida d'acord amb el que s'establix en l'apartat 1 de l'article 8 d'este decret.  
2. La direcció general competent en matèria de ramaderia ha de resoldre motivadament la procedència d'expedir l'acreditació personal en matèria de benestar animal en el termini màxim de tres mesos. En el cas que no es dicte una resolució expressa en el termini esmentat s'entendrà estimada la sol·licitud, d'acord amb el que s'establix en l'article 43.2 de la Llei de Règim Jurídic de les Administracions Públiques i del Procediment Administratiu Comú.  
3. Contra la resolució que denegue la sol·licitud d'acreditació en matèria de benestar animal podrà interposar-se un recurs d'alçada davant de la persona titular de la conselleria competent en matèria de ramaderia, d'acord amb les disposicions dels articles 114 i 115 de la Llei de Règim Jurídic de les Administracions Públiques i del Procediment Administratiu Comú.   
Article 10. Creació del Registre de Cursos i Activitats de Formació en Matèria de Benestar Animal  
1. Es crea el Registre de Cursos i Activitats de Formació en Matèria de Benestar Animal, que s'adscriu a la direcció general competent en matèria de ramaderia, i en què s'inscriuran els cursos de formació en matèria de benestar animal.  
2. Les dades que figuraran en este registre són:   
a) Denominació del curs.  
b) Codi del curs.  
c) Nom de l'òrgan promotor.  
d) Contingut del curs.  
e) Lloc de realització.  
f) Nombre de places oferides.  
g) Perfil professional dels destinataris del curs.  
DISPOSICIONS FINALS  
Primera. Habilitació   
Es faculta la persona titular de la conselleria competent en matèria de ramaderia per a dictar totes les disposicions que siguen necessàries per al desplegament d'este decret.  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
València, 26 de març de 2010  
El president de la Generalitat,  
FRANCISCO CAMPS ORTIZ  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI